Predkladacia správa

Fond národného majetku Slovenskej republiky predkladá na rokovanie vlády SR „Návrh na vydanie rozhodnutia o naložení so 66 % majetkovej účasti Fondu národného majetku SR na podnikaní spoločnosti Slovenské elektrárne, a.s. so sídlom v Bratislave“. Povinnosť predložiť materiál na rokovanie vlády SR vyplýva zo zákona č. 92/1991 Zb. o podmienkach prevodu majetku štátu na iné osoby v znení neskorších predpisov, ako aj z odporúčaní vyplývajúcich  z viacerých uznesení vlády Slovenskej republiky, ktoré boli prijaté v súvislosti s procesom privatizácie Slovenských elektrární, a.s. Vydanie rozhodnutia je posledným krokom potrebným na realizáciu podpisu Zmluvných dokumentov súvisiacich s naložením so 66% majetkovej účasti Fondu národného majetku Slovenskej republiky na podnikaní spoločnosti SE. a. s.

Návrh na vydanie rozhodnutia o naložení s časťou majetkovej účasti Fondu národného majetku Slovenskej republiky na podnikaní inej právnickej osoby formou predaja vychádza z § 28 ods. 9 zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Uvedené ustanovenie citovaného zákona sa navrhuje použiť z dôvodu, že v danom prípade ide o spôsob naloženia s majetkovou účasťou Fondu národného majetku Slovenskej republiky, a rozhodnutie vlády Slovenskej republiky bude podkladom pre uzatvorenie Zmluvy o kúpe akcií, ktorej návrh znenia schválila vláda Slovenskej republiky 08.12.2004 a orgány Fondu národného majetku Slovenskej republiky (výkonný výbor a prezídium) dňa 25.01. 2005 a 28.01.2005.
•	Proces „privatizácie“ SE, a. s. bol odštartovaný uznesením vlády Slovenskej republiky č. 901/1994, ktorým bolo vydané rozhodnutie o privatizácii časti podniku Slovenský energetický podnik, štátny podnik. Rozhodnutie vlády Slovenskej republiky bolo vydané podľa § 10 ods. 1 a 8 zákona č. 92/1991 Zb. 
•	Fond národného majetku Slovenskej republiky založil akciovú spoločnosť SE 05.októbra 1994. Táto spoločnosť existovala v čase od 01.novembra 1994 do 20.januára 2002, kedy došlo k jej výmazu v dôsledku rozdelenia. 
•	Vláda Slovenskej republiky uznesením č. 758/2000 súhlasila s reštruktualizáciou SE, a. s. na SEPS, a. s., teplárenské spoločnosti (Košice a Prešov).
•	Vláda Slovenskej republiky svojím uznesením č. 644/2001 vzala na vedomie návrh reštrukturalizácie a privatizácie SE, a. s. po oddelení teplární a prenosovej sústavy.
•	V roku 2002 vláda schválila návrh spôsobu privatizácie SE, a. s. prijatím uznesenia č. 700. V tomto uznesení ako spôsob privatizácie SE, a. s. bola schválená forma predaja majetkového podielu Fondu národného majetku Slovenskej republiky strategickému investorovi, a to spôsobom, ktorý bude kombinovať predaj existujúcich akcií s navýšením základného imania SE tak, aby bola zachovaná 51 % majetková účasť Fondu národného majetku Slovenskej republiky.

•	Vláda Slovenskej republiky uznesením č. 109/2004 zmenila uznesenie č. 700/2002 tak, že schválila spôsob privatizácie SE, a. s. formou predaja 66 % podielu na celkovom základnom imaní vlastneného Fondom národného majetku Slovenskej republiky strategickému investorovi. 

Možno konštatovať, že celý doterajší proces predaja podielu na celkovom základnom imaní vlastneného Fondom národného majetku Slovenskej republiky strategickému investorovi prebiehal za detailnej informovanosti vlády Slovenskej republiky. Okrem spomínaných uznesení vlády, vláda rokovala aj o spôsobe vyčlenenia Vodnej elektrárne Gabčíkovo – VEG a prijala uznesenie č. 625/2004  aj s problematikou reštruktualizácie Štátneho fondu likvidácie jadrovoenergetických zariadení a nakladania s vyhoretým jadrovým palivom a rádioaktívnym odpadom a prijala uznesenie č. 626/2004. Obe tieto uznesenia vlády Slovenskej republiky predstavovali súhlas s navrhovaným riešením a znamenali, okrem iného, aj odstránenie neistôt jednotlivých záujemcov, ktoré plynuli  aj z neexistujúceho právneho rámca upravujúceho danú oblasť. 

Výber kupujúceho pre predaj 66 % podielu na celkovom základnom imaní SE, a. s., vlastneného Fondom národného majetku Slovenskej republiky sa uskutočnil na základe výberového konania. Výberová komisia, ktorú menoval minister hospodárstva, na základe vyhodnotenia záväzných ponúk privatizačným poradcom, na základe odporúčania privatizačného poradcu, na základe celkových výsledkov hodnotenia ponúk, odporučila ministrovi hospodárstva, aby preferovaným investorom pre nadobudnutie 66 % akcií spoločnosti SE, a. s. bola spoločnosť Enel SpA. 

ENEL SpA dosiahol najvyšší počet bodov za technickú ponuku a najvyšší počet bodov za finančnú ponuku. Jeho podnikateľský plán pre SE, a.s. bol považovaný za silný, s komplexnými plánmi na rozširovanie výkonu SE, a.s.. Má vysokú trhovú kapitalizáciu a vysoký kreditný rating (v rámci štandardov medzi európskymi elekrárenskými spoločnosťami). Návrh  transakčnej dokumentácie bol akceptovateľný a mohli o nej začať záverečné rokovania. ENEL SpA ponúkol najvyššiu hotovostnú cenu za 66 % akcií SE, a.s. - 840 mil. EUR.  

Minister hospodárstva SR po posúdení odporúčania Výberovej komisie sa stotožnil s jej návrhom a predložil návrh výberu „Preferovaného strategického investora“ na schválenie vláde SR. V predloženom materiáli bol opísaný celý privatizačný proces Slovenských elektrární, a.s., ale predovšetkým podrobne a detailne popis postupu pri výbere Preferovaného strategického investora, spôsob a metodika hodnotenia záväzných ponúk, ako aj samotné hodnotenie týchto ponúk a výsledok. 

Vláda Slovenskej republiky na svojom rokovaní dňa 6. októbra 2004 prijala uznesenie č. 943, ktorým predložený návrh schválila. V súlade s uznesením vlády SR č. 943/2004 boli zahájené rokovania s Preferovaným 

strategickým investorom o Konečnej podobe transakčných dokumentov s tým, že v záujme dodržania lehoty platnosti záväzných ponúk investorov ohraničenej 120 dňami odo dňa ich doručenia bolo potrebné tieto rokovania ukončiť do troch týždňov. Vláda Slovenskej republiky si predmetným uznesením zároveň vyhradila, aby o výsledku rokovaní a o konečnej podobe zmluvných dokumentov bola po ukončení rokovania informovaná. 

V súlade s  uznesením vlády Slovenskej republiky č. 934/2004 boli zahájené a vedené rokovania o konečnej podobe zmluvných dokumentov, konkrétne o Zmluve o kúpe akcií, Akcionárskej zmluve, Konzultačnej zmluve, Zmluve o viazanom účte a Listu obsahujúceho priznania. Východiskom pre rokovania bola tá podoba zmluvných dokumentov, na základe ktorej záujemca – investor  predkladal svoje záväzné ponuky.     

Po ukončení trojtýždňovej lehoty na rokovanie o konečnej podobe zmluvných dokumentov predložil minister hospodárstva na rokovanie vlády SR dňa 3.11.2004 „Správu o výsledku rokovania s preferovaným strategickým investorom o konečnej podobe Zmluvných dokumentov a o vývoji privatizácie u preferovaného strategického investora“, ako odpočet plnenia uznesenia č. 943/2004, s cieľom informovať vládu o dosiahnutých výsledkoch rokovania. Na základe predloženého materiálu prijala vláda Slovenskej republiky uznesenie č. 1039 z 3. novembra 2004.

Vláda sa s konečnou podobou Zmluvných dokumentov zaoberala 16.11.2004 a prijala uznesenie č.1110, ktorým súhlasila s udelením mandátu ministrovi hospodárstva SR na dosiahnutie finálnej pozície predávajúceho ohľadne konečnej podoby Zmluvných dokumentov, v rozsahu odporúčaní uvedených v predloženom materiáli. 

S konečnou podobou Zmluvných dokumentov sa zaoberala aj Porada ekonomických ministrov vlády Slovenskej republiky (PEM). Po prerokovaní predmetného materiálu 24. 11.2004 v PEM bol opätovne predložený na rokovanie vlády Slovenskej republiky 08.12. 2004. Uznesením vlády Slovenskej republiky č.1174 z 08.12.2004 vláda Slovenskej republiky schválila konečnú podobu zmluvných dokumentov (Zmluva o kúpe akcií, Akcionárska zmluva, Zmluva o viazanom účte, Konzultačná zmluva a List obsahujúci priznania).    
Uznesením vlády Slovenskej republiky č.1174 z 08.12.2004 bolo podpredsedovi vlády a ministrovi hospodárstva uložené predložiť na rokovanie vlády návrh na vydanie rozhodnutia o privatizácii 66% podielu Fondu národného majetku Slovenskej republiky na podnikaní spoločnosti Slovenské elektrárne, a.s. potom, čo Fond národného majetku Slovenskej republiky požiada Ministerstvo hospodárstva Slovenskej republiky. 
Vychádzajúc z právneho stanoviska, vypracovaného na základe záverov zo spoločného rokovania Výkonného výboru Fondu národného majetku Slovenskej republiky a zástupcov Ministerstva hospodárstva Slovenskej republiky 25.01.2005 sa dospelo k názoru, že vzhľadom na proces, ktorý je opísaný v úvode predkladacej správy, sa v tomto prípade použije ustanovenie § 28 ods. 9 zákona č. 92/1991 Zb. o podmienkach prevodu štátu na iné osoby v znení neskorších  predpisov, podľa ktorého, citujeme: „Ak založenie obchodnej spoločnosti fondom nebolo predmetom rozhodnutia o privatizácii alebo schváleného privatizačného projektu, fond naloží so svojou majetkovou účasťou na podnikaní takejto obchodnej spoločnosti spôsobom, o ktorom rozhoduje vláda na návrh fondu“. 
Z uvedeného vyplýva, že Fond národného majetku Slovenskej republiky predkladá priamo na rokovanie vlády Slovenskej republiky návrh na vydanie rozhodnutia o naložení so 66 % majetkovej účasti Fondu národného majetku Slovenskej republiky na podnikaní spoločnosti SE, a. s. so sídlom v Bratislave, a to formou predaja spoločnosti Enel SpA Rím, Talianska republika, ktorý bol schválený uzneseniami Výkonného výboru a Prezídia Fondu národného majetku Slovenskej republiky.